Tshwane stel glo hoë aan sonder kwalifikasies | Netwerk24
Deur News24 16 Mei 2018 15:58
Die personeelhoof van Solly Msimanga, burgemeester van Tshwane, is aangestel in die pos met 'n salaris van R1,2 miljoen per jaar sonder dat sy die nodige kwalifikasies het.
Msimanga was deel van die paneel wat onderhoude met aansoekers gevoer het.
Deur nie aansoek om kwytskelding vir Marietha Aucamp te doen nie, het die Tshwane-metroraad die Wet op Plaaslike Regering oortree wat bepaal dat munisipaliteite by die minister van samewerkende regering en tradisionele sake om kwytskelding moet aansoek doen as 'n potensiële werknemer nie die nodige kwalifikasies het nie.
Die advertensie vir die pos het vereis dat kandidate 'n BA-graad of 'n soortgelyke kwalifikasie moet hê.
Aucamp sê sy het steeds aansoek gedoen vir die pos op voorwaarde van 'n kwytskelding.
Msimanga se kantoor het erken daar was geen kwytskelding toe sy as groephoof vir die burgemeester se kantoor aangestel is nie.
Msimanga het by monde van Sam Mgobozi, sy woordvoerder, op News24 se vrae geantwoord dat hy geen rol in die werwingsproses gespeel het nie.
News24 is egter in besit van 'n verslag wat toon dat Msimanga saam met Cilliers Brink, lid van die burgemeesterskomitee, en Lindiwe Kwele, destydse waarnemende stadsbestuurder, deel was van die paneel wat die onderhoude gevoer het.